Go ela kwa bofelong jwa lekgolo la bosupa la dingwaga B.C.E., fa dithulaganyo tsa go aga kanale di itaya sefololetse, mmusi wa kwa Korintha e bong Periander o ne a aga tsela e e kgabaganyang sebata sa naga e batho ba neng ba ka e dirisa fa ba romela dithoto. * E ne e bidiwa diolkos, mo go kayang “go kgabaganya o goga” mme e ne e le tselana e e dirilweng ka matlapa a a sephaphathi a a neng a na le diphatlha tse di boteng mme mo godimo ga one go na le seporo sa legong se se neng se tshasitswe mafura. Dithoto tse di neng di pagololwa mo sekepeng se se tshetletsweng kwa boemakepeng di ne di pegwa mo kolotsaneng mme makgoba a bo a e goga mo tselaneng eo go di isa kwa boemakepeng jo bongwe. Ka dinako tse dingwe mekoro e e pegileng dithoto le yone e ne e gogiwa gore e fetisiwe.